J. Šimko, poslanec: (2001-09-06):
Vystupujem ako spravodajca určený navrhnutým gestorským výborom Národnej rady Slovenskej republiky. Predložený návrh (tlač 995) bol doručený poslancom Národnej rady dňa 23. apríla tohto roku, čím boli splnené podmienky určené § 72 ods. 1 rokovacieho poriadku Národnej rady. Predseda Národnej rady posúdil, že predložený návrh spĺňa náležitosti podľa § 70 ods. 1 rokovacieho poriadku Národnej rady a náležitosti podľa legislatívnych pravidiel, a zaradil ho na rokovanie 51. schôdze Národnej rady. Ako spravodajca navrhnutého gestorského výboru v prvom čítaní predkladám stanovisko gestorského výboru, že návrh spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku, a náležitosti určené v legislatívnych pravidlách. V súlade s § 73 ods. 3 písm. b) rokovacieho poriadku Národnej rady Slovenskej republiky budem odporúčať prijať uznesenie, aby Národná rady Slovenskej republiky po všeobecnej rozprave nepokračovala v rokovaní o návrhu zákona. Prosím, vážený pán predsedajúci, aby ste otvorili všeobecnú rozpravu o návrhu zákona. Ďakujem. I. Presperín, podpredseda NR SR: Ďakujem, pán poslanec. Vzhľadom na to, že rozprava bola už na začiatku tejto schôdze zlúčená k všetkým trom materiálom, ktoré v tomto bloku prerokujeme, ale pán poslanec Volf stiahol svoj návrh, budeme pokračovať teraz prvým čítaním o vládnom návrhu zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov, ktorý ste dostali ako tlač 1070. Návrh na pridelenie vládneho návrhu zákona, prerokovanie výborom Národnej rady máte v rozhodnutí predsedu Národnej rady č. 1181. Z poverenia vlády Slovenskej republiky návrh zákona uvedie ministerka pre správu a privatizáciu národného majetku Slovenskej republiky Mária Machová. Prosím ju, aby sa ujala slova, a potom bude, prirodzene, otvorená rozprava k obidvom týmto materiálom. Nech sa páči, pani ministerka, máte slovo. M. Machová, ministerka pre správu a privatizáciu národného majetku SR: Ďakujem veľmi pekne. Vážený pán predsedajúci, vážené dámy poslankyne, páni poslanci, na základe poverenia vlády Slovenskej republiky vám predkladám do prvého čítania vládny návrh novely zákona č. 92/1991 Zb. o prevode majetku štátu na iné osoby v znení neskorších predpisov, parlamentnú tlač 1070. K vypracovaniu návrhu novely pristúpilo ministerstvo privatizácie na základe záverov z rokovania vlády Slovenskej republiky a uznesenia č. 805 z roku 2000 prijatého k návrhu zákona o štátnom rozpočte na rok 2001, na základe uznesenia č. 841 z roku 2000, ktoré sa týkalo zmeny plánu legislatívnych úloh vlády Slovenskej republiky na rok 2001, a uznesením č. 967 z roku 2000 k návrhu legislatívneho zámeru návrhu zákona, ktorým sa mení a dopĺňa zákon č. 138/1991 Zb. o majetku obcí. Zo záverov rokovania vlády prijatých uznesením vlády č. 841 z roku 2000 vyplynula úloha pre ministerstvo privatizácie upraviť konkrétne právomoci Najvyššieho kontrolného úradu voči Fondu národného majetku Slovenskej republiky v nadväznosti na prijatie zákona č. 90/2001 Z. z., ktorým sa novelizovala Ústava Slovenskej republiky. V návrhu zákona ide o úpravu ustanovenia § 27, ktorý sa doplnil novým odsekom. Účelom tejto úpravy zákona je umožniť Najvyššiemu kontrolnému úradu ako nezávislému orgánu kontroly vykonávať kontrolu hospodárenia s majetkom, záväzkami a finančnými prostriedkami Fondu národného majetku Slovenskej republiky. Kontrolná pôsobnosť NKÚ sa okrem Fondu národného majetku bude vzťahovať aj na tie obchodné spoločnosti, v ktorých má fond majetkovú účasť. Zákon o NKÚ stanoví výšku majetkového podielu Fondu národného majetku rozhodujúcu pre uplatnenie kontrolnej pôsobnosti NKÚ. Rozšírenie pôsobnosti NKÚ na Fond národného majetku vyplýva z čl. 60 Ústavy Slovenskej republiky. Ide o to, že Fond národného majetku nenakladá s prostriedkami štátneho rozpočtu, ale nakladá s prostriedkami, ktoré majú charakter verejných financií. Za súčasne platnej legislatívy sa kontrola týchto verejných prostriedkov vykonáva len prostredníctvom vnútornej kontroly Fondu národného majetku a orgánov Fondu národného majetku, ako je napr. dozorná rada. A keďže zo zákona Fond národného majetku koná vo verejnom záujme, je vo verejnom záujme umožniť takúto kontrolu aj nezávislému kontrolnému orgánu, o čo sa snažíme prostredníctvom vyššie uvedeného návrhu. Z uznesenia č. 805 z roku 2000 vyplynula úloha pre ministerstvo privatizácie v spolupráci s Ministerstvom financií Slovenskej republiky zabezpečiť, aby sa výnosy Fondu národného majetku Slovenskej republiky dali použiť na posilnenie finančných aktív štátu v súlade so zákonom č. 303/1995 Z. z. o rozpočtových pravidlách. V predkladanom návrhu zákona sa to premieta v ustanovení § 28 ods. 3 písm. b) doplnením o nový bod 9. Tretím dôvodom pre uvedenú novelu je uznesenie vlády č. 967 z roku 2000, keď ministerstvu privatizácie bolo uložené upraviť ustanovenie zákona, ktorým sa umožní prevod obytných domov, ktoré sú majetkom štátu v správe ministerstva privatizácie, do vlastníctva príslušnej obce. Prevod bude bezodplatný a bude sa dotýkať tých obytných domov, ktoré zostali po privatizovaných štátnych podnikoch, ktoré neboli súčasťou privatizačného projektu a z ktorých časť bytov či bytových jednotiek ministerstvo previedlo na jednotlivých občanov v zmysle zákona. Časť týchto bytov či bytových jednotiek však ostala neodpredaná a ministerstvo pre správu a privatizáciu nedisponuje kapacitou starať sa napr. o a spravovať byt v Snine či na inom území Slovenskej republiky. Prechodom do vlastníctva obce a spravovaním obcou tento problém bude mať svoje konečné riešenie. V rámci legislatívneho procesu v pripomienkovom konaní Fond národného majetku uplatnil požiadavky na úpravu niektorých ustanovení týkajúcich sa činnosti Fondu národného majetku. V predkladanom návrhu ide najmä o ustanovenia § 19a a § 29. Úpravou uvedených paragrafov zákona sa zvýši ochrana pohľadávok Fondu národného majetku voči nadobúdateľom, ktoré vznikli v dôsledku nenaplnenia zmluvných záväzkov. Úpravou doterajšieho znenia § 19a sa umožní rozšírenie kontrolnej pôsobnosti Fondu národného majetku, a to nahliadnutím do účtovných dokladov nielen nadobúdateľa, ale aj dokladov obchodnej spoločnosti, v ktorých má Fond národného majetku majetkovú účasť a ktorá je predmetom predaja. V praxi totiž nastávajú skutočnosti, keď účtovníctvo nadobúdateľa je „v poriadku“, ale svojou majetkovou účasťou v obchodnej spoločnosti tento nadobúdateľ priamo alebo nepriamo spôsobuje hospodárenie vedúce ku konkurzu. Stanovením kontrolných právomocí zákonom Fond národného majetku môže zabrániť stratám na majetku. Platné znenie § 19a ods. 2 v praxi umožňovalo jeho obchádzanie tým, že nadobúdatelia privatizovaného majetku do zaplatenia celej kúpnej ceny nežiadali o súhlas fondu v prípadoch, že z privatizovaného majetku založili novú a. s. alebo túto časť majetku založili v prospech tretích osôb. Navrhované znenie § 19a ods. 2 tieto pochybnosti vylučuje a ustanovuje povinnosti pre nadobúdateľov majetku Fondu národného majetku v takýchto prípadoch požiadať o súhlas. Účelom § 29 je zlepšenie finančnej likvidity Fondu národného majetku a rozšírenia okruhu dlžníkov, u ktorých bude možné verejnou súťažou alebo verejnou dražbou odplatne postúpiť pohľadávky Fondu národného majetku na tretiu osobu. Pôjde o nedobytné, resp. premlčané pohľadávky. V nadväznosti na prebiehajúci proces odštátnenia a následnej privatizácie štátnych podnikov charakteru prirodzených monopolov sa ďalej v navrhovanej novele upravuje platné znenie § 47d zákona. Účelom úpravy je prevod akcionárskych práv z Fondu národného majetku na príslušné ministerstvo vo výške, ktorá prislúcha podielu zachovania majetkovej účasti fondu vo vzniknutej a. s. Spravidla pôjde o 51-percentný podiel majetku štátu, ktorý zo zákona zostane v jeho vlastníctve. Účelom je teda, aby si štát zachoval kontrolu v tých významných obchodných spoločnostiach, ako je SPP, Transpetrol, rozvodné a energetické závody a ďalšie. Okrem uvedených ustanovení zákona č. 92/1991 Zb. ministerstvo v predkladanom návrhu upravilo niektoré ustanovenia z legislatívnotechnickej stránky. Vážené dámy poslankyne, páni poslanci, predkladaný návrh zákona bol predmetom rokovania poradných orgánov vlády, Legislatívnej rady, tripartity a na základe odporúčaní všetkých týchto orgánov a rokovania vlády si dovoľujem požiadať plénum Národnej rady, aby si tento vládny návrh novely zákona osvojilo a súhlasilo s jeho prerokovaním v druhom čítaní. Ďakujem veľmi pekne za pozornosť. I. Presperín, podpredseda NR SR: Ďakujem, pani ministerka, za uvedenie vládneho návrhu zákona. Prosím, keby ste vypli tie mobilné telefóny. (Hlasy z pléna.) Vyneste ho von, nech si ho hľadá, mal ho vypnúť. Dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre hospodárstvo, privatizáciu a podnikanie, poslancovi Jánovi Šimkovi. Nech sa páči.